Др (комедија у четири чина)/28
XI 

Г-ЂЕ ПРОТИЋ И СПАСОЈЕВИЋ, ПРЕЂАШЊИ 

Г-ЂЕ ПРОТИЋ И СПАСОЈЕВИЋ (у један глас): Добар дан, добар дан, госпођо! (рукују се с Маром) Господине!  
ЖИВОТА: Мој син, др Милорад Цвијовић. (Оно др изговара тако да се р јасно чује) 
Г-ЂЕ ПРОТИЋ И СПАСОЈЕВИЋ (у један глас): А, наш научник! Врло ми је мило, врло ми је мило! 
ЖИВОТА: Баш малопре ми мој син рече: тако би волео да се упозна са госпођама које су га позвале. 
Г-ЂЕ ПРОТИЋ И СПАСОЈЕВИЋ: Каква част! 
ГЂА ПРОТИЋ: Нама то уопште врло ласка! 
ГЂА СПАСОЈЕВИЋ: Ми смо управо овлашћене... 
ГЂА ПРОТИЋ: Наше обданиште број девет... 
ГЂА СПАСОЈЕВИЋ: Целокупна управа нашег обданишта... 
ГЂА ПРОТИЋ: Ми бисмо желели... 
ГЂА СПАСОЈЕВИЋ: Ја бих вас лепо молила, госпођо Протић, дозволите ми...  
ГЂА ПРОТИЋ: Молим... 
ГЂА СПАСОЈЕВИЋ: Можете мислити, дакле, како нас је обрадовало кад смо прочитале у новинама да ће предавању присуствовати и велики научник господин професор Рајсер из Фрајбурга.. 
ГЂА ПРОТИЋ: То је велика част за нас. 
ГЂА СПАСОЈЕВИЋ: Ми смо управо зато и дошле овамо. 
ГЂА ПРОТИЋ: Ми смо раде да лично позовемо др Рајсера. 
ГЂА СПАСОЈЕВИЋ: А ви ћете најбоље знати да нас упутитите где га можемо наћи... 
ЖИВОТА: Немојте га ни тражити, јер право да вам кажем он уопште не воли предавања. 
ГЂА ПРОТИЋ: Како, забога, кад у новинама пише да је због тога предавања нарочито и допутовао?  
ЖИВОТА: Да, због овога предавања, то је друго: ја само кажем да он уопште не воли предавања, а ово је друго. 
ГЂА СПАСОЈЕВИЋ (Милораду): Хтеле смо још нешто да вас запитамо, господине. Пошто ви први пут излазите пред публику, не би ли било добро да вас једна чланица представи публици... Шта мислите? 
МИЛОРАД: Мени је свеједно. 
ГЂА ПРОТИЋ: Или би можда господин више волео да га изведу две чланице? 
ЖИВОТА: Може и две, али под условом да само једна говори. 
ГЂА СПАСОЈЕВИЋ: Како, уосталом, господин жели. 
МИЛОРАД: Не желим ја ништа. 
ЖИВОТА: Немојте њега ни питати. Ти филозофи су увек врло чудни људи, њима је све свеједно. 

Др (комедија у четири чина)